recursal/SuperWikiNEXT-32B huggingface dataset:
Platåberget og Adventdalen.Foto: Meteorologisk Institutt

**Platåberget** er eit fjell ved Longyearbyen på Svalbard. Platåberget ligg ovanfor flyplassen og Gruve 3, og avgrensa i austleg retning av Blomsterdalen og mot vest av Bjørndalen. Mot sør strekkjer platået seg mot foten av Nordenskiöldfjellet. Platåberget er dominert av nesten vegetasjonslaus blokkmark med innslag av parti med lav- og mosedominert vegetasjon.

Svalbard satellittstasjon har sidan 1999 drive ein satellittstasjon på Platåberget. Antennene til satellittstasjonen er ikkje synleg frå Longyearbyen eller flyplassområdet, men frå mellom anna Hiorthamna. Før bygginga av stasjonen tok til vart det søkt etter kulturminner, men det vart ikkje påvist nokon.

Om vinteren er det fleire alternative scooter-traséer som gjer det mogeleg å kome opp på platået og om sommaren går det turløyper opp til Platåberget.

Svalbard Samfunnsdrift har gjort vurderingar knytt til opprettinga av vindkraftpark i Longyearbyen. Basert på vinddata frå mellom anna flyplassen vart Adventdalen og Platåberget vurdert som stadane med dei beste vindtilhøva i nærleiken av Longyearbyen. Adventdalen vart raskt vurdert som uaktuell ut frå visuelle forhold, medan Platåberget vart vurdert nærare, mellom anna gjennom vindmålingar. I ein rapport frå 12. mai 2004 viser analysane at den venta middelvinden på Platåberget er 5,8 m/s i 40 meters høgd, noko som er vurdert som lovande.

Kjelder
-------

* *Denne artikkelen bygger på «Platåberget» frå Wikipedia på bokmål, den 1. mai 2008.*


|  |  |
| --- | --- |
| Autoritetsdata | 
* GeoNames

 |
Ein **glattestein**,eller *slikjistein* vert brukt til å glatte klede. Han vert brukt til å glatte ut finare tekstilar som kvitsaum og dukar etter stryking. Han har særleg vorte brukt til å glatte ut saumar, og har og vorte kalla *saumglattar*.

Ein har gjort gravfunn av steinar brukte til dette formålet. Den eldste ein kjenner til er i frå ei kvinnegrav frå om lag 400 f.Kr. Då kunnskapen om å lage glas kom til Norden, på 1600-talet,vart glattesteinen oftast laga av mørkt glas. Han er då forma som ei sirkelrund skive med tverrmål på 6 - 9 cm. Nokre har eit handtak av glas. Andre kan vere felte inn i eit trestykke. 
Glattesteinar vart produserte ved glasverk i Noreg frå midten av 1700- til midten av 1800-talet. Dei har vorte ekspoterte til Danmark

Glattesteinen vart brukt uoppvarma på kledet. Under klede brukte ein gjerne ei glatt plate av, til dømes, sletthøvla eik eller bøk. Ofte var desse glatte trestykka dekt med lêr.Det er og gjort gravfunn av slike plater som er laga av kvalbein.
Denne reiskapen har vorte brukt parallelt med mangletre, rulle og strykejarn.

Slike glattarar kunne og lagast av marmor eller hardt tre. Dei var gjerne fint utskorne.

Kjelder
-------

* Harald Kolstad:*Gamle redskaper Små antikviteter*. N.W.Damm & SØN AS. 2002. ISBN 82-496-0445-8
* Ewa Kewenter: LIN & LINNE Seder och bruk. Stockholm 1999
* Fylkesarkivet for Sogn og Fjordane
* Helgeland Museum[*daud lenkje*]
**PlayStation**, offisielt forkorta til **PS**, og gjengs kjend som **PS1** eller kodenamnet **PSX**, er ein spelkonsoll som er utvikla og marknadsført av Sony Computer Entertainment. Konsollen vart lansert 3. desember 1994 i Japan, 9. september 1995 i Nord-Amerika og 29. september 1995 i Europa. Han var den første spelkonsollen i PlayStation-serien, og konkurrerte hovudsakleg mot Nintendo 64 og Sega Saturn på den internasjonale marknaden i den siste halvdelen av 1990-talet.

PlayStation er den første spelkonsollen i historia som produsenten presterte å levere 100 millionar einingar av til marknaden, ein milepåle som vart nådd ni år og seks månader etter lanseringa. I juli 2000 vart ein ny variant av konsollen lansert, marknadsført som **PS one**. Han erstatta den opphavlege gråe konsollen og fekk eit høvande namn for å unngå blanding med oppfølgjaren, PlayStation 2.

PlayStation 2, som er kompatibel med både handkontrollen og spela til PlayStation, vart annonsert i 1999 og lansert året etter. Dei siste einingane av PS one vart selde i slutten av 2006, like før produksjonen vart avslutta for godt. Dermed hadde PlayStation nådd ein total på 102,49 millionar utsende einingar.

Referansar
----------

1. ↑  «Gran Turismo Series Shipments Hit 50 Million». PC World. Henta 16. august 2018.
2. ↑  «Business Development/Japan». Sony Computer Entertainment Inc. Henta 16. august 2018.
3. ↑  «Business Development/North America». Sony Computer Entertainment Inc. Henta 16. august 2018.
4. ↑  «Business Development/Europe». Sony Computer Entertainment Inc. Henta 16. august 2018.
5. ↑  «PlayStation shipments top 100 million units». Eurogamer. Henta 16. august 2018.
6. ↑  «PlayStation Cumulative Production Shipments of Hardware». Sony Computer Entertainment. Henta 16. august 2018.

Bakgrunnsstoff
--------------

 Commons har multimedium som gjeld: **PlayStation**

| * v
* d
* e
Spelkonsollar frå Sony |
| --- |
| Stasjonære | 
* PlayStation
* PlayStation 2
* PlayStation 3
* PlayStation 4
* PlayStation 5

 | PlayStation-logo |
| Handhaldne | 
* PlayStation Portable
* PlayStation Vita

 |


|  |  |
| --- | --- |
| Autoritetsdata | 
* Store norske leksikon
* GND

 |
**Ronald Hill**, kjend som **Ron Hill**, (25. september 1938–23. mai 2021) var ein britisk langdistanseløpar som vart europameister i maratonløping i 1969.

Aktiv
-----

Hill vart sjuandemann på 10 000 meter under Sommar-OL 1968. Året etter sette han personleg rekord på distansen med 28.39,0, ei tid ikkje heilt i verdstoppen. Dermed satsa han for fullt i maraton, same hausten 1969 vann han så maratonløpet i heten i Aten og kunne kalle seg europameister. Våren 1970 sette Hill løyperekord med 2.10.30 då han sprang inn til siger i Boston maraton. Den 23. juli same året gjorde han sitt livs kjappaste maratonløp ved Samveldeleikane 1970 i Edinburgh, tida 2.09.28 var mellom dei aller beste oppnådd ved den tid. I august 1971 sikra Hill seg maraton-bronsen i europameisterskapen i Helsinki, før han i 1972 enda på sjetteplassen i maraton under Sommar-OL 1972. 

### Medaljar og plasseringar i internasjonale meisterskap

* EM 1962 i Beograd: Braut maratonløpet
* OL 1964 i Tokyo: Nr 18 på 10 000 m og nr 19 i maraton
* EM 1966 i Budapest: Nr 12 i maraton – 2.26.04
* OL 1968 i Mexico by: Nr 7 på 10 000 m – 29.53,2
* EM 1969 i Aten: Gullmedalje i maraton – 2.16.47, framom Gaston Roelants (2.17.22)
* EM 1971 i Helsinki: Bronsemedalje i maraton – 2.14.34
* OL 1972 i München: Nr 6 i maraton – 2.16.30

Kjelder
-------

* *Denne artikkelen bygger på «Ron Hill» frå Wikipedia på engelsk, den 29. juni 2019.*


|  |  |
| --- | --- |
| Autoritetsdata | 
* WorldCat
* VIAF
* LCCN
* ISNI

 |
*La Lupa Capitolina*, 'den kapitolinske ulven' er ei kjend framstilling av ein ulv med Romulus og Remus som dier han. 
**Romulus og Remus** er eit tvillingpar og grunnleggjarane av Roma i romersk mytologi.
Namnet Romulus tyder 'romar'.

Altar til Mars (den guddommelege faren til Romulus og Remus) og Venus (den guddommelege stammora deira) som syner delar av soga deira.
Romulus og tvillingbroren Remus var søner av guden Mars og Rhea Silvia, som var dotter av Numitor, den avsette kongen i Alba Longa. Tronrøvaren Amulius, broren til Numitor, fekk Rhea Silvia fengsla og gutane kasta i elva. Dei blei redda av ein ho-ulv, som gav dei mjølk.
Deretter blei dei fostra opp av gjetaren Faustulus og kona hans.

Etter at dei voks opp gav dei Numitor makta tilbake i Alba Longa og grunnla byen Roma. Under ei usemje blei Remus drepen. Deretter blei Romulus den første kongen av Roma.

Kjelder
-------

1. 1 2  Roberts, John RobertsJohn (1. januar 2007). Roberts, John, red. «Romulus» (på engelsk). Oxford University Press. ISBN 9780192801463. doi:10.1093/acref/9780192801463.001.0001/acref-9780192801463-e-1943.
2. 1 2  «Romulus og Remus». *Store norske leksikon* (på norsk). 29. oktober 2018.

|  |  |
| --- | --- |
| Autoritetsdata | 
* Store norske leksikon
* VIAF
* GND
* BNF
* BNF (data)

 |
**Jean Catherine Desforges**, gift *Pickering*, (4. juli 1929–25. mars 2013) var ein britisk friidrettsutøvar frå London som deltok i ei rad øvingar; sprintløp, hekkeløp, lengdehopp og femkamp. Ho vann EM-gull i stafett i 1950 og i lengdehopp i 1954.

Aktiv
-----

Desforges vart nummer fem i 80 m hekk i europameisterskapen 1950 i Brussel, og sprang ein etappe for Storbritannia sitt vinnarlag på 4x100 meter stafett. Under dei olympiske sommarleikane 1952 i Helsingfors vann ho ein bronsemedalje i lag med Sylvia Cheeseman, Heather Armitage og June Foulds, bakom gullmedaljørane frå USA og sølvlaget Tyskland. I 80 meter hekk vart ho som i EM 1950 nummer fem.

År 1954 i Bern vart Desforges europameister i lengdehopp med eit hopp på 6,04 meter, elleve centimeter framom Aleksandra Tsjudina frå Sovjetunionen.

Tida 1949-54 vann ho åtte britiske meistertitlar i høvesvis 80 m hekk, lengdehopp og femkamp.

Kjelder
-------

* *Denne artikkelen bygger på «Jean Pickering» frå Wikipedia på engelsk, den 29. august 2014.*
**Ronald «Ron» Clements Malo** (29. august 1935–15. august 1992) var ein amerikansk lydteknikar som arbeidde ved Chess Studios i Chicago frå 1959 til 1970. Han var lydteknikar på dei første innspelingane til The Rolling Stones i Chicago i USA i juni 1964 på songar («It's All Over Now», «I Can't Be Satisfied», «Look What You've Done», «Around and Around», «Down the Road a Piece» etc.) som kom ut på albuma *12 X 5*, *The Rolling Stones, Now!* and *December's Children (And Everybody's)*. 

Malo arbeidde med mange blues- og R&B-artistar som Bo Diddley, Etta James, Sonny Boy Williamson og Chuck Berry, i tilleggg til jazzartistar som Cannonball Adderley. Han arbeidde sidan med Muddy Waters, Howlin' Wolf, Buddy Guy og John Lee Hooker. I 1970-åra arbeidde ha med Billy Joel og Bobby Goldsboro.

Kjelder
-------

* *Denne artikkelen bygger på «Ron Malo» frå Wikipedia på engelsk, den 6. juli 2017.*
	+ *Wikipedia på engelsk oppgav desse kjeldene:*

1. ↑  Ron Malo Diskografi @ Discogs .com

|  |  |
| --- | --- |
| Autoritetsdata | 
* MusicBrainz (artist)
* Discogs (artist)
* AllMusic (artist)

 |
Ein **kategori** er eit matematisk objekt som består av objekt og morfiar mellom objekta med visse aksiom. Dei generaliserar fleire konsept og er mykje nytta i moderne matematikk.

Matematisk kategoriteori vart først utvikla omkring 1950 av dei amerikanske matematikarane Samuel Eilenberg og Saunders Mac Lane. Seinare har kategoriomgrepet vore med på å bringe mange forskjellige matematiske situasjonar inn under ein felles synsvinkel, og omgrepet har bruksområde innan algebra, algebraisk geometri, logikk og EDB.

Definisjon
----------

Ein **kategori** {\displaystyle {\mathcal {C}}} består av ein klasse **objekt** og for kvart par {\displaystyle A,B} av objekt ei mengd {\displaystyle {\mathcal {C}}(A,B)} av **morfiar** frå {\displaystyle A} til {\displaystyle B} under følgande aksiom. Let {\displaystyle A,B,C,D} vera objekt i {\displaystyle {\mathcal {C}}} og {\displaystyle f:A\to B}, {\displaystyle g:B\to C} og {\displaystyle h:C\to D} vera morfiar mellom dei.

* Samansetninga {\displaystyle fg:A\to C} definerar ein morfi.

* (assosiativitet) {\displaystyle (fg)h=f(gh)}

* (identitetselement) Det finst morfiar {\displaystyle 1\_{A}:A\to A} og {\displaystyle 1\_{B}:B\to B} slik at {\displaystyle 1\_{A}f=f=f1\_{B}}

Kjelder
-------

* kategori. (2011-12-02) I *Store norske leksikon*. Henta frå

|  |  |
| --- | --- |
| Autoritetsdata | 
* WorldCat
* GND
* LCCN
* BNF
* BNF (data)
* NDL

 |
**Nevado del Tolima** 
er ein stratovulkan i det andinske vulkanbeltet i Colombia. Han har vore aktiv frå sein pleistocen til i dag. Vulkanen ligg sør for Nevado del Ruiz, innanfor Los Nevados nasjonalpark og innanfor Tolima-departementet. Toppunktet er 5215 moh.

Det siste store utbrotet skjedde for rundt 3600 år sidan, og den siste aktiviteten er datert til 1943.

Geografi, geologi og utbrotshistorie
------------------------------------

Profilen til den bratte, isdekte Nevado del Tolima-vulkanen står i kontrast til den breie og flatare naboen Nevado del Ruiz i nord. 
Denne unge vulkanen er danna gjennom dei siste 40 000 åra, han reiser seg over og skjuler i stor grad ein 3 kilometer vid pleidocene-kaldera. Vulkanen er ei klynge av ein sein pleistocen til holocen lavadom som er forbunden med tjukke blokk-lavastraumar på dei nordlege og austlege flankane, og omfattande avsettingar av pyroklastiske straumar. Toppen inneheld eit traktforma krater som er 200 til 300 meter djupt. Holocene-aktivitet har inkludert eksplosive utbrot med varierande storleik. Det siste store utbrotet fann stad for rundt 3600 år sidan. Veksten på lavadomen har produsert straumar av blokker og oske som primært tok vegen mot nordaust og søraust. Bergartane er andesittisk-dacittiske.

Den snødekte Nevado del Tolima, med sin nesten symmetriske struktur, har eit radialt dreneringsmønster i den øvre delen. Frå den attverande isbreen på toppen av fjellet straumer elvene Totare, San Romualdo, Toche og Combeima. Sistnemnde er den viktigaste vasskjelda til Ibagué kommune. Vatnet frå vulkanen drenerer inn i den austlege skråninga av den sentrale fjellkjeda av Andes, og lauper ut i Magdalenaelva.

Kjelder
-------

* *Denne artikkelen bygger på «Nevado del Tolima» frå Wikipedia på engelsk, den 10. februar 2019.*
	+ *Wikipedia på engelsk oppgav desse kjeldene:* Nevado del Tolima*. Global Volcanism Program. Smithsonian Institution. Henta 10. februar 2019*

Referansar

1. ↑  Mountain Forecast Nevado del Tolima Henta 16. februar 2019

Bakgrunnsstoff
--------------

 Commons har multimedium som gjeld: **Nevado del Tolima**
Pekka Koskela
**Pekka Koskela** (fødd 29. november 1982) er ein finsk skeiselaupar som har spesialisert seg på sprintdistansane 500- og 1000-meter. I desember 2001 sette han juniorverdsrekord på 500-meter med tida 35.89. Sidan har han etablert seg mellom dei 10–15 beste skeisesprintarane i verda. Han vann bronsemedaljen på 1000-meter i verdsmeisterskapen i enskilddistansar i 2005, og vart nummer 10 på 500-meteren under Vinter-OL 2006 i Torino. Pr. desember 2006 har han vunne 500-meteren tre gonger og 1000-meteren ei gong i Verdscupen i skeisesprint. 10. november 2007 sette han verdsrekord på 1000 meter i Salt Lake City med 1:07.00. Pekka Koskela tevlar for laget Seinäjoen Urheilija.

Personlege rekordar
-------------------

| Distanse | Tid | År | Stad |
| --- | --- | --- | --- |
| 500-meter | 34.63 | 2007 | Salt Lake City |
| 1000-meter | 1:07.00 | 2007 | Salt Lake City |
| 1500-meter | 1:51.52 | 2002 | Calgary |
| 3000-meter | 4:10.39 | 2002 | Collalbo |
| 5000-meter | 7:35.09 | 2000 | Helsingfors |
| 10000-meter | 16:30.16 | 1999 | Seinäjoki |

Kjelder
-------

* Denne artikkelen byggjer på artikkelen «Pekka Koskela» henta frå Wikipedia på engelsk 2. januar 2007.

Bakgrunnsstoff
--------------

* Nettstaden til Pekka Koskela
* Om Pekka Koskela hjå SkateResults.com Arkivert 2007-03-11 ved Wayback Machine.
**Sid McGinnis** (fødd 6. oktober 1949 i Pittsburgh, Pennsylvania) er ein amerikansk musikar best kjent som gitarist i The CBS Orchestra, som er husbandet til *Late Show with David Letterman*.

Har turnert med artistar som Barry Manilow, Peter Gabriel, Carly Simon og Laurie Anderson. Han har òg spelt på platene til blant andre Dire Straits, Ashford & Simpson, David Lee Roth, Paul Simon, Simon & Garfunkel, Bob Dylan, David Bowie og Leonard Cohen.

McGinnis vart med i The World's Most Dangerous Band i 1984, som var *Late Night with David Letterman* sitt husband. Han var eigentleg berre invitert til å spele gitar med bandet ei veke, men enda opp med å bli den faste gitaristen. Då David Letterman skifta frå NBC til CBS og *Late Show with David Letterman* i 1993, vart han med på lasset og er framleis eit av medlemmane i The CBS Orchestra.

Kjelder
-------

* *Denne artikkelen bygger på «Sid McGinnis» frå Wikipedia på bokmål, den 23. september 2011.*
	+ *Wikipedia på bokmål oppgav desse kjeldene:*

1. ↑  «Sid McGinnis playing Guitars in Paul Simons band» (på engelsk). paul-simon.info. Henta 23. september 2011.
2. ↑  «Sid McGinnis: Late Show on CBS» (på engelsk). cbs.com. Henta 23. september 2011.

Bakgrunnsstoff
--------------

* Biografi hos CBS

|  |  |
| --- | --- |
| Autoritetsdata | 
* MusicBrainz (artist)
* Discogs (artist)
* AllMusic (artist)

 |
Katarinahissen fotografert i 2011.
**Katarinahissen** («Katarinaheisen») er ein offentleg personheis i Slussenområdet på Södermalm, òg kalla berre Söder, i Stockholm i Sverige. Heisen i kombinasjon med to gangbruer gjev fotgjengarsamband mellom Katarinavägen («Katarinavegen») attmed Slussen («Slusa») og Mosebacke torg.

Katarinahissen og Slussen var i mange år kjennemerket på Stockholm som ein moderne storby, avbilda på prospektkort og nytta av kunstmålarar som motiv.

Soga
----

Gamla Katarinahissen fotografert i 1896
Flyfotografi frå 2012 av Slussenområdet, der sjølve slusa er å sjå som ein kanal under dei to bruene. Katarinahissen kan skimtast som ei konstruksjon ut mot venstre frå toppen av bygningen med den bogne fasaden heilt til høgre i biletet.
Katarinahissen fotografert i 1960
Katarinahissen vart bygd i 1936 saman med ein kontorbygning for Kooperativa förbundet, og inngår i det såkalla KF-huset, eit kompleks av bygningar som vart bygd i fleire etappar, den fyrste i åra 1909-1912, den andre i 1934-1936 og den siste i 1972-1974. Heisen vart stengd i 2010 av di han var i dårleg stand, men er under utbetring. Det går føre seg store byggjearbeidar i Slussen, og den avsluttande og endelege fullføringa av arbeidet på heisen er mellom anna avhengig av dette. Ein reknar med at heisen kan verte teken i bruk att i 2019.

Heisen vart opna i 1936, og erstatta då ein heis frå 1883. Den fyrste heisen vart bygd av ingeniør Knut Lindmark etter løyve frå styresmaktene i byen for å gjere det lettare for folk å ta seg fram i dette kuperte området av Södermalm, og vart då kalla Elevatorn (altså Heisen). Den belgiske verksemda Lecoq & Comp bygde heisen og gangbrua, og den USA-amerikanske verksemda Weeks & Halsey leverte det opphavlege heismaskineriet, som vart drive av ein dampmaskin, men skifta ut med ein elektrisk motor i 1915. Denne heisen vart stengd i mai 1933 og riven i juli dette året i samband med ombygging av det trafikk-knutepunktet som Slussen hadde vorte. Den nye og noverande heisen vart bygd på same plassen som ein funksjonalistisk fagverkskonstruksjon i stål, og med to heiskabinar. Til å byrje med vart desse køyrd manuelt, seinare automatisk, men framleis med tilsette folk som tok seg av biletsalet og køyringa av heisen ved å fylgje med på ferda opp og ned.

Katarinahissen har vore privat, men frå mars 2014 har Stockholm stad gått inn som deleigar.

Bakgrunnsstoff
--------------

* Stockholms stad om renoveringa av Katarinahissen
**Kate Miller-Heidke** (uttalt /ˈhaɪdki/; fødd 16. november 1981 i Brisbane) er ein australsk songar, låtskrivar og skodespelar. Sjølv om ho er klassisk skolert, har ho ein etablert karriere innan alternativ pop. Ho skreiv kontrakt Sony Australia, Epic i USA og RCA i Storbritannia, men er no ein uavhengig artist. Miller-Heidke representerte Australia i Eurovision Song Contest 2019 i Tel Aviv i Israel med songen «Zero Gravity».

Bakgrunn
--------

Miller-Heidke vart uteksaminert frå St Aidan's Anglican Girls' School i 1998, og tok seinare ein bachelorgrad i musikk og klassisk song ved Queensland Conservatorium of Music, etterfulgt av ein mastergrad i musikk ved Queensland University of Technology. Som klassisk songar har ho vunne fleire prisar, inkludert Elizabeth Muir Prize (2000), Donald Penman Prize (2001), Linda Edith Allen Memorial Prize (2002) og Horace Keats Prize (2002). Miller-Heidke har opptredd i *Orpheus in the Underworld* (2000), *Venus og Adonis* (2002) og *The Pilgrim's Progress* (2002).

Miller-Heidke spelte i fleire band i Brisbane før ho starta som soloartist i 2002. I 2006 skreiv ho kontrakt med Sony Australia,og slapp sin tredje EP, *Circular Breathing*, same år, etterfulgt av debutalbumet *Little Eva* 15. juni 2007. Albumet vart sertifisert med gull i Australia. Det andre albumet til Miller-Heidke, *Curiouser*, vart sloppe i Australia 18. oktober 2008. 

I februar 2019 vann Miller-Heidke den australske songtevlinga *Eurovision – Australia Decides* med songen «Zero Gravity» på tv-kanalen SBS. Gjennom sigeren fekk ho representere Australia i Eurovision Song Contest 2019. Der enda ho på ein niendeplass i finalen.

Diskografi
----------

**Album:**

* *Little Eve* (2007)
* *Curiouser* (2008)
* *Fatty Gets a Stylist* – *Liberty Bell* utanfor Australia (2011)
* *Nightflight* (2012)
* *O Vertigo*! (2014)

Referansar
----------

1. ↑  "Kate Miller-Heidke from the album *Telegram* Arkivert 2013-11-14 ved Wayback Machine. ABC, OZtrax, 2004
2. ↑  «Artist Biography: Kate Miller-Heidke». Opera Australia. Arkivert frå originalen 22. juli 2008. Henta 7. januar 2009.  Arkivert 22. juli 2008 på Wayback Machine.
3. ↑  «2008 Albums Accreditations». ARIA. Henta 7. april 2018.
4. ↑  «Kate Miller-Heidke - Australia — Tel Aviv 2019». Henta 7. mai 2019.
5. ↑  «Grand Final of Tel Aviv 2019». EBU. mai 2019. Henta 26. mai 2019.

Bakgrunnsstoff
--------------

* Offisiell nettstad Edit this at Wikidata

|  |  |
| --- | --- |
| Autoritetsdata | 
* WorldCat
* VIAF
* GND
* LCCN
* ISNI
* MusicBrainz (artist)
* Discogs (artist)
* AllMusic (artist)

 |
**Kristian Holger Albrechtsen** (27. juni 1906–14. august 1992) var ein norsk friidrettsutøvar og verkstadeigar frå Arendal som spesialiserte seg på 110 og 400 meter hekk. Han vann bronsemedaljen på 110 meter hekk under friidrets-EM 1934. «[T]ypisk for ham var at han gjorde det best i internasjonale opppgjør». Albrechtsen, som var medlem av IK Tjalve, vann fem NM-gull i hekkeløp i tida 1934-38; tre på korthekken og to på langhekken.

Aktiv
-----

Frå han tok sine fyrste NM-medaljar i 1928, stod Albrechtsen i skuggen av Konrad Hauge. Fram til 1933 fekk Albrechtsen sju sølvmedaljar og ein bronse i ulike noregsmeisterskap, gullmedaljane tok Hauge seg av. Albrechtsens fremste prestasjon i desse åra var eit rekordløp på 110 m hekk i 1929, ei forbetring av Hauges norske rekord med eitt tidels sekund til 15,1 sekundar.

I juli 1933 forbetra Albrechtsen sin personlege rekord på korthekken til 14,7 sekundar, hans endelege personbeste i øvinga. Året etter vann Albrechtsen begge hekkeløpa under NM på Bislett stadion i Oslo. På langhekken gjorde han sitt livs løp på 400 m hekk og sette norsk rekord på 54,0 sekundar.

Albrechtsen deltok i byrjinga av september månad 1934 i den aller fyrste europameisterskapen i fridrett. Meisterskapen gjekk over tre dagar i Torino, der han sikra seg bronsemedaljen på 110 m hekk med tida 15,0, vinnaren József Kovács frå Ungarn fekk notert 14,8. Dagen etter kom Albrechtsen på fjerdeplass på 400 meter hekk, tid 55,0 sekundar, eitt tidels sekund bakom bronsevinnaren, tyske Hans Scheele var suveren med sine 53,2.

### Medaljar i norske meisterskap

* 1928: Sølvmedaljar på 110 m hekk - 16,0 og 400 m hekk - 1,01,0
* 1930: Sølvmedaljar på 110 m hekk - 15,8 og 400 m hekk - 57,0
* 1931: Sølvmedalje på 400 m hekk - 55,8
* 1932: Sølvmedalje på 110 m hekk - 15,2
* 1933: Sølvmedalje på 110 m hekk - 15,1 og bronsemedalje på 400 m hekk - 57,8
* 1934: Gulllmedaljar på 110 m hekk - 14,9 og 400 m hekk – 54,0
* 1935: Gullmedalje på 400 m hekk - 55,4 og bronsemedalje på 110 m hekk - 15,0
* 1936: Gullmedalje på 110 m hekk - 15,4 og bronsemedalje på 440 m hekk - 57,0
* 1938: Gullmedalje på 110 m hekk - 15,5

Albrechtsen var busett i Oslo.

Kjelder
-------

* Magnus Breili: *Sport i navn & tall*. 1971
* friidrett.no

Notar
-----

1. ↑  *Sport i navn & tall*:233

Bakgrunnsstoff
--------------

* «Holger Albrechtsen» (på engelsk). Track and Field Statistics. Henta 23. februar 2023.

|  |  |
| --- | --- |
| Autoritetsdata | 
* Store norske leksikon

 |
Peggy Shippen, gift med generalen Benedict Arnold som kjempa for begge sider under den amerikanske sjølvstendekrigen.
Peggy Whitson, amerikansk astronaut.
**Peggy** eller **Peggie** er kvinnenamn som oppstod som ei engelsk mellomaldersk kjæleform for «Margaret», som òg kan ha kjæleformene «Meggie», «Meg(s)» og «Peg(s)». «Margaret» har oppghav i greske «Margarites», som er danna av persiske *margaron*, 'perle'.

Bruk
----

Namnet blei vanleg som døypenamn i USA, og blei særleg mykje brukt i 1930- og 1940-åra, då det var blant dei 50 mest gjevne namna. Sidan 1990 har det vore mindre brukt. Det var dette året 314 009 eller 0,2 % kvinner som heitte Peggy i USA, og namnet var det 101. mest brukte.

I Noreg var det 369 kvinner som heitte Peggy i 2008.

Kjende namneberarar
-------------------

Personene i listen er ordnet kronologisk etter fødselsår.

* Peggy Lee (1920–2002), amerikansk artist
* Peggie Castle (1927–1973), amerikansk skodespelar
* Peggy Noonan (f. 1950), amerikansk forfattar
* Eva Peggy Stensønes (f. 1952), norsk songar
* Peggy Rathmann (f. 1953), amerikansk forfattar og illustratør
* Peggy Rajski, amerikansk regissør
* Peggy Hessen Følsvik, norsk fagforeiningsleiar

Annan bruk av namnet
--------------------

* «Peggy Sue» er ein song av Buddy Holly frå 1957.

Kjelder
-------

* *Denne artikkelen bygger på «Peggy» frå Wikipedia på bokmål, den 12. desember 2008.*
* behind the name
* Social Security Administration i USA


|  |  |
| --- | --- |
| Autoritetsdata | 
* Store norske leksikon

 |
**Siderium** (gresk *sideros*, tyder «jern») er den første geologiske perioden i æraen paleoproterozoikum. Han varte frå tida 2500 millionar år sidan til 2300 millionar år sidan. I staden for å vere basert på stratigrafi er tidsperioden definert kronometrisk. 

Det vart danna mykje lagdelte jernrike bergartar (BIF) tidleg i denne perioden. Desse berglaga vart danna av anaerobe algar som produserte oksygen som inngjekk i kjemisk sambinding med jern og dannar magnetitt (Fe3O4, eit jernoksid). Denne prosessen fjerna jern frå hava, som ein meiner på grunn av jernet til då hadde har ein grønaktig farge. Utan oksygensluket i havet, byrja prosessen å danne den oksygenrike atmosfæren ein har i dag. Denne hendinga vert kalla oksygenkatastrofen.

Huron-istida byrja i siderium for 2400 millionar år sida nog enda seint i rhyacium for 2100 millionar år sidan.

Kjelder
-------

* *Denne artikkelen bygger på «Siderian» frå Wikipedia på engelsk, den 18. august 2008.*
	+ *Wikipedia på engelsk oppgav desse kjeldene:*
* «Siderian Period». GeoWhen Database. Henta 18. august 2008.
* James G. Ogg (2004). «Status on Divisions of the International Geologic Time Scale.» (PDF). *Lethaia* **37**: 183–199. doi:10.1080/00241160410006492.


| Proterozoikum |
| --- |
| Paleoproterozoikum | Mesoproterozoikum | Neoproterozoikum |
| Siderium | Rhyacium | Orosirium | Statherium | Calymmium | Ectasium | Stenium | Tonium | Kryogenium | Ediacara |
**Pegsdon Hills** ligg sør og aust for grensa Pegsdon i soknet Shillington i det engelske grevskapet Bedfordshire. Dei dannar den nordaustlege delen av Chiltern Hills. Den høgaste åasen er **Deacon Hill**.

Det meste av området er styrt som eit naturreservat av Wildlife Trust for Bedfordshire, Cambridgeshire, Northamptonshire and Peterborough. Reservatet omfattar ikkje toppen Deacon Hill,m en omfattar Hoo Bit på andre sida av grevskapsgrensa til Hertfordshire.

Delar av området kring Deacon Hill har status som *Site of Special Scientific Interest* (SSSI), som eit døme på graskledde kalksteinsbakkar.

Kjelder
-------

* *Denne artikkelen bygger på «Pegsdon Hills» frå Wikipedia på engelsk, den 25. desember 2010.*
	+ *Wikipedia på engelsk oppgav desse kjeldene:*

1. ↑  Wildlife Trust, Pegsdon Hills and Hoo Bit.
2. ↑  Natural England, Deacon Hill Arkivert 2012-03-09 ved Wayback Machine..

Bakgrunnsstoff
--------------

* Steve Blain, Pegsdon Hills - nokre bilete

|  |  |
| --- | --- |
| Autoritetsdata | 
* BBC Things

 |
**Gasherbrum Aust** er ein topp i Gasherbrum-massivet i Karakorum på grensa mellom Pakistan og Kina. Til skilnad får andre toppar i dette massivet (t.d. G I, G II og G IV) blir ikkje G A rekna som eit sjølvstendig fjell, då det ikkje oppfyller dei krava til skardhøgd og dominans som blir krevd for fjell i Himalaya. Fjellet blir rekna som ein bitopp til Gasherbrum II eller som *relativt sjølvstendig hovudtopp*. Toppen er plassert på søraustegga til Gasherbrum II, mellom hovudtoppen og Gasherbrum La, passet mellom G II og G I.

Klatrerhistorikk
----------------

Sommaren 1983 klatra polakkane Jerzy Kukuczka og Wojciech Kurtyka Gasherbrum II over austegga i alpinstil. For å akklimatisere seg førsteklatra dei Gasherbrum Aust, der dei var 24. juni. Etter ein bivuakk på toppen gjekk dei ned til base camp og klatra få dagar seinare G II. På vegen til hovudtoppen gjekk dei over Gasherbrum Aust og sidan dei steig ned via normalruta, var dette den første traversen av Gasherbrum II.

7. juli 2006 klatra sveitsarane Ueli Steck, Hans Mitterer og Cedric Hählen som dei første nordveggen og til toppen av GII, den første klatringa frå kinesisk side. På grunn av lavinefare valde dei å snu utan å gå over egga til hovudtoppen.

Referansar
----------

1. ↑  *arkivkopi*, arkivert frå originalen 4. april 2005, henta 10. juli 2012
2. ↑  Wojciech Kurtyka: «Gasherbrum II and Hidden Peak – New Routes». I *American Alpine Journal 1984*, s. 37-42 (AAJO)[*daud lenkje*]

Bakgrunnsstoff
--------------

* Websida til ekspedisjonen som klatra nordveggen i juni 2006 Arkivert 2012-07-16 ved Wayback Machine.

---

*Teksten er hovudsakleg basert på artikkelen Gasherbrum Ost frå Wikipedia på tysk slik den var 10. juli 2012.*
**Puy de Sancy** er det høgaste fjellet i Massif Central og sentrale område av Frankrike, og det høgaste i landet utanom Alpane og Pyreneane. Fjellet har ei høgd på 1 886 meter over havet. 

Fjellet er ein del av ein gamal stratovulkan, som har vore sovande i 220 000 år. 

Dei nordlege og sørlege fjellsidene vert nytta til skisport, og fleire kabelvogner og skiheisar går opp fjellet. Det har vore køyrt ski her sidan tidleg på 1900-talet. To lokale prestar kryssa Puy de Sancy på ski i 1905. I 1936 vart det bygd ei kabelvogn frå Mont-Dore til ein av tindane like nedanfor toppen. I desember 1965 førte ei kabelvognulukke til at ti passasjerar vart skada, medan sju omkom. Super-Besse er eit skisenter på sørvestsida av fjellet. 

Dalen i nord er kjelda til to småelvar kalla *Dore* og *Dogne*, som dannar elva Dordogne, som renn gjennom den nærliggande kurstaden Mont-Dore og vidare til elvemunningen til Garonne.

Puy de Sancy frå sør

Bakgrunnsstoff
--------------

* Sancy skiområde

|  |  |
| --- | --- |
| Autoritetsdata | 
* WorldCat
* VIAF
* LCCN
* GeoNames

 |
**Gaspard-Gustave de Coriolis** eller **Gustave Coriolis** (21. mai 1792–19. september 1843) var ein fransk matematikar, ingeniør og forskar frå Paris. Han er mest kjend for arbeidet sitt om corioliskrafta. Coriolis var den første til å bruke uttrykket arbeid om produktet mellom kraft og avstand. 

I 1816 vart Coriolis lærar ved École Polytechnique. Her utførte han eksperiment med friksjon og hydraulikk

I 1829 publiserte Coriolis læreboka *Calcul de l'Effet des Machines* (Utrekning av effekten til maskinar), som presenterte mekanikk på ein slik måte at han lett kunne brukast i industrien. I denne perioden vart det korrekte uttrykket for kinetisk energi, {\displaystyle {\frac {1}{2}}mv^{2}}, og forholdet til mekanisk arbeid fastslått. 

Dei neste åra heldt Coriolis fram med å arbeide med kinetisk energi og roterande system. Den første artikkelen hans, *Sur le principe des forces vives dans les mouvements relatifs des machines* (Om prinsippa om kinetisk energi i forhold til relativ rørsle i maskinar), vart presentert for Académie des Sciences (Coriolis 1832). Tre år seinare kom artikkelen som gjorde han vidkjend, *Sur les équations du mouvement relatif des systèmes de corps* (Om likningar for relativ rørsle i eit system av lekamar) (Coriolis 1835). Coriolis sine artikklar omhandlar ikkje atomsfæren eller jordrotasjonen, men tek for seg overføring av energi i roterande system som vasshjul. 

Coriolis sitt namn byrja å dukke opp i meteorologisk literatur på slutten av 1800-talet, men uttrykket corioliskraft dukka ikkje opp før på byrjinga av 1900-talet. I dag er namnet Coriolis sterkt knytt til meteorologi, men alle dei store oppdagingane om den generelle sirkulasjonen og forholde mellom trykket og vindfelta, kjende ikkje Gaspard Gustave Coriolis til. 

Coriolis døydde i Paris, 51 år gamal.

Kjelder
-------

* Jammer, Max (1957). Concepts of Force. Dover Publications, Inc.. ISBN 0-486-40689-X.

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* GND
* LCCN
* ISNI
* BNF
* BNF (data)
* SUDOC
* NKC

 |
**Kjell Stefan Löfven** (fødd 21. juli 1957 i Hägersten i Stockholm) er ein svensk politikar og tidlegare partileiar for Socialdemokraterna. Han var statsminister i Sverige frå 3. oktober 2014 til 4. november 2021. Han tok over statsministerposten etter Fredrik Reinfeldt frå Moderata Samlingspartiet. Löfven leia ei regjering som bestod av 18 statsrådar frå Socialdemokraterna og 6 frå Miljöpartiet.

Stefan Löfven vaks opp i ein adoptivfamilie i Sollefteå kommun i Norrland. Han vart send dit ti månader gammal av di mor hans ikkje hadde råd til å oppdra begge borna sine. Löfven er den fyrste svenske statsministeren i moderne tid som ikkje har erfaring frå Riksdagen. Han er utdanna sveisar, og arbeidde som dette i ei forsvarsbedrift i Örnsköldsvik 1979-1995. I 1981 vart han tillitsvald for fyrste gong. Frå 1995 vart han tilknytt Svensk LO som tillitsvald i Metallindustriarbetareförbundet, blei nestleiar i 2001 og forbundsleiar frå 2005-2012.

Han vart vald til partileiar i Socialdemokraterna i 2012 etter at Håkan Juholt trekte seg etter mykje kritikk.

Kjelder
-------

* «Stefan\_Löfven» i *Store norske leksikon*, snl.no. skrive av Garvik, Olav og Askheim, Svein. Fri artikkel, vitja 03.10.14.

Fotnotar

1. ↑  Holmberg, Elin, Allehanda.se, 28.01.12: Stefan Löfven: Sörvåge är hemma. Vitja 03.10.14

|  |  |
| --- | --- |
| Autoritetsdata | 
* Store norske leksikon
* VIAF
* GND
* ISNI
* LIBRIS
* Munzinger (iba)

 |
**Sumtangen** er eit område på stranda av Finnsbergvatnet søraust for Hardangerjøkulen på Hardangervidda, om lag 1190 meter over havet. Her har store reinsdyrflokkar symja over vatnet årleg i uminnelege tider, slik det synar seg av spor etter jegerar og leivningar etter reinslakting på denne staden frå steinalderen og framover mot våre tider. På Sumtangen ligg det dungar av gamalt bein av reinsdyr mellom 7 300 år gamle tufter etter bustader, tufter etter bustader frå yngre steinalder, frå bronsealderen og frå jarnalderen, og ruinar av steinbuer frå mellomalderen.

Det har til tider gått føre seg masseslakting av reinsdyr ved at reinsdyrflokken har vorte styrt mot vatnet, jaga utpå og drepe av jegerar i båtar. Kan hende har jegerane slege dyra i hel i vatnet, eller drege dei levande på land etter gevira for å avlive dei der, då det ikkje er funne pil- eller spydspissar på botn av vatnet under granskingar som marinarkeologar («undervassarkeologar») har gjort.

Litteratur
----------

* snl:no: Sumtangen
* Svein Indrelid. 2014. *Oppdagelser på Hardangervidda*. Kvinnherad: Forlaget Nord 4. Sumtangen er nemnt fleire stader, sjå særleg sidene 184-192 ISBN 978-82-7326-108-3
Katanga vist i Den demokratiske republikken Kongo
**Katanga** er ein tidlegare provins i Den demokratiske republikken Kongo, og heitte mellom 1971 og 1997 Shaba-provinsen.
Provinshovudstaden var Lubumbashi, tidlegare kjent som Elizabethville på fransk og Elisabethstad på flamsk. Arealet var omkring 496 877 km², og folkesetnaden var i 2005 kring 8,7 millionar. 
I 2015 blei Katanga delt opp i provinsane Tanganyika, Haut-Lomami, Lualaba og Haut-Katanga.

Den austlege delen av provinsen er rik på naturressursar som kobolt, kopar, tinn, radium, uran og diamantar, og det er omfattande gruvedrift der. Elles på Katangaplatået er det for det til meste jordbruks- og kvegdriftsland. 

Dei innbringende gruvene utløyste etter at Kongo vart sjølvstendig i 1960 eit forsøk på å lausriva Katanga. Dette utløyste omfattande krigføring, som varte fram til separatistregjeringa si fall i 1963. SN sette under konflikten inn fredsbevarande styrkar.

Kjelder
-------

* *Denne artikkelen bygger på «Katanga (tidligere provins)» frå Wikipedia på bokmål, den 19. oktober 2018.*

* *Denne artikkelen bygger på «Katanga Province» frå Wikipedia på engelsk, den 20. oktober 2018.*

Referansar
----------

1. ↑  «Katanga | province, Democratic Republic of the Congo». *Encyclopedia Britannica* (på engelsk). Henta 26. februar 2018.
2. ↑  Citypopulation.de: *Congo (Dem. Rep.)*

|  |  |
| --- | --- |
| Autoritetsdata | 
* Store norske leksikon
* VIAF
* GND
* LIBRIS
* NKC
* GeoNames
* MusicBrainz (area)

 |
**Kim Melius Flyvholm Larsen** (fødd 23. oktober 1945 i København, daud 30. september 2018) var ein dansk songar, songskrivar, gitarist, forfattar og skodespelar med lærarbakgrunn.

Bakgrunn
--------

Larsen var son Eva Flyvholm Olsen og læraren Alfred Larsen. Familien stamma frå Fyn, og Kim vart døypt i Valgmenighedskirken i Kerteminde, der morfaren hans var degn. Kim hadde òg ein eldre bror, Tore. Ekteskapet til foreldra varte til Kim var omtrent fem år gammal. Då forlét foreldra kvarandre. Mora tok med seg ungane og flytta inn i ei lita leilegheit i Mågevej i København. Seinare byrja Kim på Frederikssundsvejens Skole.

Som tolvåring byrja han å spela piano, og på fjortenårsdagen fekk han sin første gitar. Forbileta hans på den tida var artistar som Elvis Presley, Little Richard, Jerry Lee Lewis og Cliff Richard, i tillegg til The Beatles.

Kim Larsen studerte ved Frederiksberg seminarium og arbeidde i åra 1968 og 69 som lærar ved Gerbrandskolen på Amager ved København. Etter kvart bestemte han seg for å verta musikar på heiltid, og danna saman med Franz Beckerlee, Wili Jönsson og Bjørn Uglebjerg rockegruppa Gasolin'. Uglebjerg forlét gruppa og vart erstatta av Søren Berlev i 1971, før Gasolin' gav ut det første albumet sitt.

Kjelder
-------

1. ↑  «Den danske sangeren Kim Larsen (72)». *Dagbladet.no* (på norsk). 30. september 2018. Henta 30. september 2018.
2. ↑  Lund, Jakob D.; Rewers, Peter (2011). "Med Hjertet som kompas". *Solisten: Historien om Kim Larsen*. Gyldendal. ISBN 9788702112276
3. ↑  "Stadig tid til en gammel hankat". *Ritzaus Bureau*. København: Ritzaus Bureau. 20. oktober 2015
4. ↑  «Kim Larsen & Kjukken». *web.archive.org*. 25. september 2009. Arkivert frå originalen 25. september 2009. Henta 21. april 2022.
5. ↑  Bundgaard 2011, s. 40

* *Denne artikkelen bygger på «Kim Larsen» frå Wikipedia på bokmål, den 19. oktober 2018.*

Bakgrunnsstoff
--------------

* Offisiell nettstad

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* GND
* LCCN
* ISNI
* BNF
* BNF (data)
* MusicBrainz (artist)
* Discogs (artist)

 |
**Apurímac-regionen** (spansk *Región Apurímac*, quechua *Apurimaq suyu*) er ein region i det sentrale Peru. Han har grenser mot 
Cuzco-regionen i aust, mot 
Ayacucho-regionen i vest og 
Arequipa-regionen i sør. 
Regionnamnet kjem frå quechua og tyder *gud taler*.

Apurímac-regionen er på 20 896 km² og har 409 506 innbyggjarar (1996). Regionhovudstaden er Abancay.

Politisk inndeling
------------------

Regionen er delt inn i 7 provinsar som igjen er delt inn i til saman 80 distrikt. Liste av namn på provinsane med provinshovudstadnamn i parentes:

* Abancay (Abancay)
* Andahuaylas (Andahuaylas)
* Antabamba (Antabamba)
* Aymaraes (Chalhuanca)
* Chincheros (Chincheros)
* Cotabambas (Tambobamba)
* Grau (Chuquibambilla)

Historie
--------

Ikkje mykje er kjent om opphavet åt regionen, men i krøniker vert det slått fast at dei første busettarar kom frå ulike regionar med opphav i quechua-kulturen. Folkestammane Chancas slo seg ned i Andahuaylas-privinsen. Desse gruppene av stammar er blitt kjent i historia åt Peru som rebelske, fryktlause krigarar.

Krønikene fortel at Chancas-stammane bruka to år på å førebu eit åtak for å erobre «kongeriket Cuzco» rundt år 1438, men takka vere karakteren og strategien åt inka Pachacútec vart ikkje Cuzco teke. 

Då conquistadorane etablerte ein første politisk organisering av kolonien, blei det meste av Apurímac-regionen sett under administrasjon av styresmakta i Huamanga i Ayacucho-regionen, det finst lite historisk materiale som fortel korleis byar og sentra vart grunna.

I den første tida til republikken Peru var Abancay-provinsen lagt under Cuzco-regionen. Først i 1873 blei Apurímac-regionen skipa med Abancay som hovudstad.

Geografi
--------

Regionen ligg i eit høgtliggande område i Andes. Det meste av arealet ligg over 3000 moh. med fjelltoppar over 5000 moh. men her er òg djupe dalar med elver som kløyver landskapet. Fleire sørlege sideelver renn nord og vert tømt i Apurímac-floden som er grenseelv mot Cuzco-regionen over ei strekning i nord. Det høgste fjellet i regionen er Ampay på 5225 moh. Fjellet ligg i eit verneområde lengst nord i regionen, berre ca 10 kilometer frå regionshovudstaden Abancay. Hovudvegen mellom Cuzco og Nazca passerer Abancay. Det finst ein veg mellom Abancay og Ayacucho gjennom byane Andahuaylas og Chincheros. Provinshovudstaden Tambobamba i nordaust har veg til Cuzco, og provinshovudstaden Antabamba er knytt til Cuzco-Nazca-sambandet. Utanom dei nemnde vegane er kommunikasjonstilbodet innan regionen svakt grunna det kuperte landskapet. Andahuaylas og Mara har flyplass.

Kjelder
-------

* Tilsvarande Wikipedia-artikkel på engelsk

| * v
* d
* e
Regionar i Peru |
| --- |
| Amazonas**·** Ancash**·** Apurímac**·** Arequipa**·** Ayacucho**·** Cajamarca**·** Callao**·** Cuzco**·** Huancavelica**·** Huánuco**·** Ica**·** Junín**·** La Libertad**·** Lambayeque**·** Lima metropol |  |


|  |  |
| --- | --- |
| Autoritetsdata | 
* GND
* GeoNames
* MusicBrainz (area)

 |
| **Fylkesveg 218**  |
| --- |
| **218** |
| Strekning |
| Drevsjø – riksgrensa i Engerdal |
| Fylkesveg 218 |
| Informasjon |
| Lengd | 8,7 km |
| Status | fylkesveg |
| Tilstøytande vegar |
|  |

*Sjå òg Fylkesveg 218 (fleirtyding)*
**Fylkesveg 218** (**Fv218**) er ein kort riksvegstrekning i Engerdal kommune i den nordaustlege delen av Hedmark. Veglengda er 8,7 km, og byrjar i vest ved bygda Drevsjø, der han tar av frå Riksveg 26. Han går frå der austover langs den nordre breidda av Vurrusjøen, gjennom eit relativt flatt skogs- og myrlandskap, til grenda Lillebo (eller Litlbu) ved austenden av sjøen. Vegen held fram vidare austover til han kryssar riksgrensa mot Sverige ved Flötningen, 37 km vest for Idre. 

På svensk side held vegen fram vidare under namnet Riksväg 70, som går i søraustleg retning via Mora og Borlänge i Dalarna, og endar ved E18 i byen Enköping vest for Stockholm.

Før 1. januar 2010 var vegen riksveg, etter at forvaltingsreformen trod i kraft har han status som fylkesveg.

Kommunar og knutepunkt
----------------------

###  **Hedmark**

Engerdal

* **26** Drevsjø
* riksgrense **70** Riksgrensa mot Sverige

Bakgrunnsstoff
--------------

* Statens vegvesen – trafikkmeldingar Fv218
* Statens vegvesen – trafikkmeldingar
Benny Goodman kring 1970
**Benny Goodman**, fullt namn **Benjamin David Goodman**, (30. mai 1909–13. juni 1986) var ein USA-amerikansk jazz- og swing-musikar, klarinettist og orkesterleiar frå Chicago i Illinois, med tilnamnet «King of Swing».

Midt på 1930-talet leia Benny Goodman ei av dei mest populære musikkgruppene i USA. Konserten han heldt i Carnegie Hall i New York City den 16. januar 1938, omtala kritikaren Bruce Eder som den aller viktigaste jazz-/populærmusikk-konserten i historia: Jazzen steig då ut frå partymiljøet og gjekk over til å verte ein musikksjanger respektert i vide krinsar.

Mange av dei store namna i jazzmusikken voks fram i orkester leia av Goodman. Framleis i ei tid med raseskilje leia han det fyrste velkjende jazzorkesteret med både kvite og svarte musikarar. Goodman var aktiv musikar heilt opp til sine eldre dagar, samstundes som han tok inntrykk frå klassisk musikk.

Kjelder
-------

* *Denne artikkelen bygger på «Benny Goodman» frå Wikipedia på engelsk, den 30. januar 2016.*


|  |  |
| --- | --- |
| Autoritetsdata | 
* WorldCat
* BIBSYS
* Store norske leksikon
* VIAF
* GND
* LCCN
* ISNI
* BNF
* BNF (data)
* LIBRIS

 |
Bensinstasjon i Iran.
**Bensin** er eit handelsnamn for eit petroleumsdestillat som hovudsakleg vert utgjort av hydrokarbonar. Hydrokarbonane er alkan med mellom 4 til 12 karbonatom. For det meste ulike oktan, men òg heptanar og heksanar. I tillegg inneheld bensin ulike tilsettingsmiddel som til dømes antibankemiddel og vassabsorberande middel.

Den største bruken av bensin er som brensle i mindre forbrenningsmotorar, i bensinmotorar. Motorane har gjerne ein effekt på frå nokre få til nokre hundre kilowatt i mopedar, motorsyklar og personbilar. 

Bensin er flytande ved ved normal temperatur og trykk. Bensin er brannfarleg, då bensindamp vert spreia fort og er
lettenneleg.

Bensin er eit av produkta ved oljeraffinering og vert utvunne frå råolje.

Når bensin vert nytta som drivstoff, er det ikkje helt reint, men tilsett ei rad 
stoff for å forbetra eigenskapane. Det såkalla oktantalet vert nytta til å oppgje kor gode desse eigenskapane er.

Bensin kan nyttast til andre ting enn drivstoff. Til dømes kan bensin nyttast som rensemiddel, såkalla rensebensin.

Nokre typar bensin
------------------

* Blyfri bensin
* Flybensin
* Totaktsbensin (bensin for totaktsmotorar, er tilsett olje)
* Rensebensin

Sjå òg
------

* Oktantal
* Oljeselskap
* Bensinstasjon
* Diesel
* Parafin
* LPG

|  |  |
| --- | --- |
| Autoritetsdata | 
* WorldCat
* GND
* LCCN
* BNF
* BNF (data)
* NDL

 |
**Alaskabukta** er ei bukt som strekkjer seg langs sørkysten av den amerikanske delstaten Alaska. Bukta utgjer havområdet innanfor ei tenkt line på 1 342 kilometer frå det sørlegaste punktet på øya Kodiak i vest til Dixon Entrance, mellom øyane Dall i Alaska og Graham i canadiske British Columbia i aust.

Frå kysten av Alaskabukta går det ei rekkje fjordar, bukter og sund. Den lengste av desse er 290 kilometer lange Cook Inlet, som ligg vest for Kenaihalvøya. Aust for halvøya ligg Prince William-sundet. Langs austkysten ligg Alexanderarkipelet med over tusen øyar. 

Naturen langs kystlina er ein kombinasjon av skog- og fjellområde med flere isbrear, mellom anna dei to største i Alaska, Malaspina- og Beringbreen. Store delar av området er verna. Mellom anna ligg Kenai Fjords, Warangell-St. Elias og Glacier Bay nasjonalpark her.

Sjå ògg
-------

* Exxon Valdez-forliset

Kjelder
-------

1. ↑  Geographic Names Information System, Feature Detail Report for: Gulf of Alaska. Besøkt 3. september 2014. (en)

* *Denne artikkelen bygger på «Alaskabukta» frå Wikipedia på bokmål, den 21. januar 2017.*

Bakgrunnsstoff
--------------

 Commons har multimedium som gjeld: **Alaskabukta**

|  |  |
| --- | --- |
| Autoritetsdata | 
* WorldCat
* VIAF
* GND
* LCCN
* GeoNames

 |
**Alan Patrick Muller**y (fødd 23. november 1941) er ein engelsk tidlegare fotballspelar frå London. Han var med om å vinne FA-cupen 1967 og UEFA-cupen 1972 for Tottenham Hotspur. Mullery var defensiv midtbanespelar, kvikk og duellsterk.

Karriere
--------

### Klubbspel

Mullery spelte på Fulham FC frå 1958. I mars 1964 vart han overført til Tottenham. Våren 1967 vann han og klubben FA-cupfinalen mot Chelsea FC. Frå 1968 var Mullery kaptein for Tottenham-laget. I den eigenskap kunne han i februar 1971 heve ligacup-pokalen etter siger 2–0 over Aston Villa. Året etter skåra han det siste Tottenham-målet då London-klubben vann med 3 mot 2 over Wolverhampton Wanderers i dobbelt-oppgjeret om trofeet i UEFA-cupen.

Deretter vende Mullery tilbake til Fulham FC. Perioden 1972-76 var han med å leie andredivisjons-laget til FA-cupfinale i 1975, ein kamp som enda tap 0–2 mot byrival West Ham United.

### Landslagsspel

I tida desember 1964 til oktober 1971 spelte Mullery 35 landskampar for England. Han vart utvist i semifinalen mot Jugoslavia i EM i fotball 1968, den fyrste engelske spelaren utvist frå ein landskamp. Mullery deltok i Fotball-VM 1970, der han skåra sitt einaste landslagsmål då England i kvartfinalen rauk ut or meisterskapen etter tap 2–3 mot Tyskland.

### Merittar

* Vinnar av UEFA-cupen: 1972 med Tottenham
* Vinnar av FA-cupen 1967 med Tottenham
* Vinnar av ligacupen: 1971 med Tottenham

Kjelder
-------

* eu-football

---

* *Denne artikkelen bygger på «Alan Mullery» frå Wikipedia på engelsk, den 10. november 2021.*


| * v
* d
* e
England sitt landslag – VM i fotball 1970 |
| --- |
| 
* 1 Banks
* 2 Newton
* 3 Cooper
* 4 Mullery
* 5 Labone
* 6 Moore (kaptein)
* 7 Lee
* 8 Ball
* 9 B. Charlton
* 10 Hurst
* 11 Peters
* 12 Bonetti
* 13 Stepney
* 14 Wright
* 15 Stiles
* 16 Hughes
* 17 J. Charlton
* 18 Hunter
* 19 Bell
* 20 Osgood
* 21 Clarke
* 22 Astle
* Landslagstrenar: Ramsey

 | Flagget til England |
|  |


|  |  |
| --- | --- |
| Autoritetsdata | 
* WorldCat
* VIAF
* LCCN
* ISNI
* BBC Things
* MusicBrainz (artist)

 |